Kaartin soittokunta

Kaartin soittokunta on tasavallan presidentin edustusorkesteri ja Puolustusvoimien edustussoittokunta. Kaartin soittokunta esiintyy ympäri Suomea erilaisissa kokoonpanoissa sekä edustaa konsertein ja kuviomarssiesityksin Suomea ulkomailla. Soittokunnalla on edustustehtävien lisäksi nelisenkymmentä konserttia vuodessa. Kaartin soittokunnan yhteydessä toimii puolustusvoimien keskusnuotisto.

Soittokunnan päällikkökapellimestarina toimii musiikkimajuri Timo Kotilainen ja kapellimestarina musiikkikapteeni Aino Koskela.

Historia 
Kaartin soittokunta aloitti toimintansa Parolassa 1. huhtikuuta 1819 ja on siten Suomen vanhin yhtäjaksoisesti toiminut ammattiorkesteri. Orkesterin alkuperäinen nimi on Helsingin Opetuspataljoonan soittokunta. Toimintansa aikana soittokunnalla on ollut useita eri nimiä, sillä soittokunnan nimi on yleensä kytketty joukko-osaston nimeen ja sen muutoksiin.

Soittokunnan nimi 
Soittokunnan nimet sen historian aikana:
 Kaartin soittokunta 1990–
Helsingin Varuskuntasoittokunta 1952–1990
Helsingin Varuskunnan soittokunta I 1952
Helsingin Varuskunnan soittokunta 1941–1952
Suomen Valkoisen Kaartin rykmentin soittokunta 1919–1940
Valkoisen Kaartin rykmentin soittokunta 1918–1919
Suomen Valkoisen Kaartin rykmentin soittokunta 1918
Pohjois-Pohjanmaan rykmentin soittokunta 1918
Helsingin Torvisoittokunta 1901–1918
Henkivartioväen 3. Suomen tarkk'ampujapataljoonan soittokunta 1878–1905
Henkivartioväen Suomen tarkk'ampujapataljoonan soittokunta 1829–1878
Suomen Opetustarkk'ampujapataljoonan soittokunta 1827–1829
Helsingin Opetuspataljoonan soittokunta 1819–1827

Kapellimestarit
Timo Kotilainen 2021- (päällikkökapellimestari)
Aino Koskela 2021- (kapellimestari)
Tomi Väisänen 2017–2020 (kapellimestari)
Pasi-Heikki Mikkola 2015–2020 (päällikkökapellimestari)
Jyrki Koskinen 2013–2015 (päällikkökapellimestari)
Ville Paakkunainen 2011–2017 (kapellimestari)
Raine Ampuja 2009–2012 (päällikkökapellimestari)
Sami Hannula 2006–2011 (kapellimestari)
Elias Seppälä 1995–2008 (päällikkökapellimestari)
Raine Ampuja 1988–2006 (kapellimestari)
Esko Juuri 1984–1995
Teuvo Laine 1977–1984
Arvo Kuikka 1967–1977 (samalla puolustusvoimien ylikapellimestari)
Arvo Uro 1964–1967 (samalla puolustusvoimien ylikapellimestari)
Artturi Rope 1934–1953
Lauri Näre 1932–1934 (samalla puolustusvoimien ylikapellimestari)
Lenni Linnala 1925–1932
Aleksei Apostol 1901–1917 (Helsingin torvisoittokunta), 1918–1919
Albin Lindholm 1901–1906
Aleksei Apostol 1899–1901
Adolf Leander 1874–1899
Ernst Wilhelm Floessel 1853–1874
Josef Tvarjansky 1819–1853

Lähde osalle tiedoista:

Kokoonpanot

Puhallinorkesteri on koko soittokunnan soittavasta henkilöstöstä koottu noin 45-henkinen kokoonpano, joka esiintyy suurimmissa yleisötapahtumissa.

Soitto-osasto on noin 24 soittajan puhallinorkesteri, joka konserttien lisäksi esiintyy usein juhlistaen niin puolustusvoimien ja sen sidosryhmien kuin ulkopuolistenkin tilaajien tapahtumia. Suurin osa soittokunnan esiintymisistä tehdään juuri soitto-osastolla.

Kaartin Combo on huippusolistilla ja neljällä puhaltimella täydennetty show-bändi, joka Linnan juhlien lisäksi on tanssittanut juhlaväkeä lukuisissa puolustusvoimien ja yritysten tilaisuuksissa.

Kaartin Seitsikko on suomalaisinta yhtyemuotoa, torviseitsikkoa, vaaliva ja kehittävä seitsemän puhaltajan ja kahden lyömäsoittajan kokoonpano, joka on konsertoinut kotimaan lisäksi myös Japanissa ja Ranskassa. Seitsikko on julkaissut useita levyjä, joista kaksi (Narva - Lohdutuksen lauluja ja Angel Music) yhdessä trumpetisti Jouko Harjanteen kanssa. Vuonna 2011 puolustusvoimat julkaisi Kaartin Seitsikon ja saksofonisti Jukka Perkon yhteistyönä syntyneen Rauhan ajan marssit -levyn, joka sisältää perinteisiä suomalaisia marsseja moderneina jazzversioina.

Puhallinkvintetti on huilun, oboen, klarinetin, fagotin ja käyrätorven muodostama klassista musiikkia soittava kamarimusiikkiyhtye.

Femu Brass Band on rumpalilla vahvistettu viihdemusiikkia soittava vaskikvintetti.

Tusan Brass on New Orleansin hengessä soittava viihdeyhtye.

Big Band  soittaa suomalaista ja ulkomaalaista viihdemusiikkia.

Saksofonikvartetti soittaa taide- ja viihdemusiikkia.

Fanfaariryhmä on 1–10-henkinen kokoonpano.

Rumpuryhmä on 1–4 rumpalin kokoonpano.

Varusmiesbändi muodostetaan soittokunnassa palvelevista varusmiehistä. Se esiintyy vuosittain yli sadassa tilaisuudessa, jotka vaihtelevat hartaushetkistä illallistansseihin.

Lähteet

Aiheesta muualla 

 Kaartin soittokunnan konserttikalenteri
 Kaartin soittokunnan kotisivut
 Kaartin soittokunnan YouTube-kanava
 Sotilasmusiikin YouTube-kanava

Suomalaiset sotilassoittokunnat
Helsingin musiikki